København. I mange år har man troet, at dobbelt så mange kvinder som mænd lider af en depression. Og sådan ser tallene også ud, hvis man ser på, hvem der er indlagt med depression.

Men flere undersøgelser de seneste år peger imidlertid på, at forskellen blandt kvinder og mænd, der lider af depression, slet ikke er så stor, fortæller Svend Aage Madsen, der er chefpsykolog på Rigshospitalet og formand for Forum for Mænds Sundhed.

Chefpsykologen fortæller, at cirka 60.000 mænd går med en ubehandlet depression, hvor kun halvdelen bliver behandlet. Det fører bl.a. til, at mænd begår selvmord tre til fem gange så hyppigt som kvinder.

- Mænd diagnosticeres og behandles kun halvt så ofte for depression som kvinder. Til gengæld bliver de diagnosticeret dobbelt så hyppigt for misbrug, specielt alkoholmisbrug, siger han og forklarer, at mænd lettere får en diagnose ud fra deres handlinger og adfærd, frem for hvordan de har det.

Det hænger ifølge chefpsykologen sammen med, at mænds symptomer på depression afviger fra normalen.

- Mænds psykiske problemer opdages ofte ikke, fordi nogle af deres symptomer er atypiske, og bliver derfor heller ikke opfattet som psykiske problemer.

- De har en tendens til at være udadreagerende, trække sig tilbage fra de nærmeste og blive lammet af for overvældende følelser, fortæller han.

Mænd har ifølge Svend Aage Madsen sværere ved at søge den nødvendige hjælp. Og når det gælder psykiske problemer er den praktiserende læge ofte vejen til at få hjælp både hos psykologer og i psykiatrien.

- Det er i forvejen svært for mænd at søge læge, når det gælder fysiske problemer. Og endnu sværere for dem, når det drejer sig om psykiske problemer, siger han.

- Mænd registrerer situationen, men har svært ved at formulere, hvad problemet kan være, fortæller chefpsykologen og peger samtidig på, at det også kan hænge sammen med, at problemer ikke er noget, man taler med andre om.

Og det er mandeforsker Kenneth Reinicke enig i. Han forklarer, at mænd sjældent taler om sårbare, personlige aspekter af deres liv, fordi det ikke forbindes med de maskuline idealer.

- Det forventes i højere grad, at mænd klarer sig selv. Derfor er de også mere tilbøjelige til at selvmedicinere frem for at bede om hjælp, siger han. Her bliver løsningen ofte hash, druk eller det, der er værre.

7. april sættes der fokus på depression i forbindelse med WHO's Verdens Sundhedsdag, og i København er temaet mænd og depression.

FAKTA: Spot de hyppige symptomer hos mænd:

Tilbagetrækning fra relationer.

Arbejdsnarkomani.

Benægtelse af smerte såsom sorg og savn.

Rigide krav om autonomi. Vil gerne være i fred.

Ser relationer som en del af problemet i stedet for en ressource.

Afviser hjælp.

Vredesudbrud.

Rådvildhed og uro.

Manglende koncentrationsevne.

Lavere stresstærskel.

Følelse af uoverkommelighed og træthed.

Manglende glæde og interesse.

Nedsat selvværdsfølelse og følelse af skyld.

Misbrug af alkohol/stoffer og voldelige computerspil.

Sortsyn.

Selvmordstanker.

Kilde: Forum for Mænds Sundhed

/ritzau/FOKUS